Diari Oficial de la Generalitat Valenciana


Sumari del DOGV 6085, del 24-08-2009 (2009/9399)

ORDE de 28 de juliol de 2009, de la Conselleria de Justícia i Administracions Públiques, per la qual es regulen i convoquen les ajudes per a l'adquisició d'equips i tecnologia de la informació i la comunicació específics per a l'accés a la Societat de la Informació de persones amb discapacitat, per a afavorir la seua inclusió digital, dins del marc del planejament estratègic AVANTIC per a l'exercici 2009 (ACCESTIC).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6085

Data del DOGV
:   24-08-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/9399


Data del document
:   28-07-2009

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * tecnologia de la informació
    * mitjans per a discapacitats
    * ajuda als discapacitats
    * suport econòmic
    * ajuda pública
    * nova tecnologia

ORDE de 28 de juliol de 2009, de la Conselleria de Justícia i Administracions Públiques, per la qual es regulen i convoquen les ajudes per a l'adquisició d'equips i tecnologia de la informació i la comunicació específics per a l'accés a la Societat de la Informació de persones amb discapacitat, per a afavorir la seua inclusió digital, dins del marc del planejament estratègic AVANTIC per a l'exercici 2009 (ACCESTIC). [2009/9399]
El 12 de maig de 2004, el president de la Generalitat va presentar la nova estratègia del Consell en matèria de Telecomunicacions Avançades i de Consolidació de la Societat Tecnològica i del Coneixement a la Comunitat Valenciana, AVANTIC 2004-2010, integrada pel Pla Estratègic Valencià de Telecomunicacions Avançades (PEVTA) i pel Pla Estratègic per a la Consolidació de la Societat Tecnològica i del Coneixement a la Comunitat Valenciana (PETIC), a més de per tres programes horitzontals que aborden respectivament la gestió avançada del Coneixement, la I+D+i en TIC i l'estructura orgànica i funcional del conjunt d'AVANTIC.
Dins de les línies d'actuació del Pla PETIC -universalització de l'accés a la Societat Tecnològica i del Coneixement- es preveu el desplegament d'accions de suport a la integració a la societat tecnoactiva d'aquelles persones amb dificultats d'accés a les TIC (físiques, psíquiques o sensorials), per a recrear les condicions necessàries perquè qualsevol ciutadà o ciutadana puga tindre accés al coneixement i estar en condició d'exercir el seu dret a la comunicació tecnològica a través de les TIC en totes les seues esferes vitals: personal, afectiva, laboral, acadèmica, professional, etc. (principi d'accessibilitat). En conseqüència, es contempla la posada en marxa d'un conjunt de mesures amb l'objectiu de garantir la inclusió en la Societat de la Informació de la ciutadania, en general, i de les persones amb discapacitat, en particular, perquè, a través de l'ús de les noves tecnologies, s'aconseguisca la seua integració social, la millora de la seua qualitat de vida i es combata la seua exclusió digital.
En el marc estatutari, l'article 19 de l'Estatut d'Autonomia de la Comunitat Valenciana atribuïx a la Generalitat, en l'àmbit de les seues competències, l'impuls d'un model de desplegament equitatiu, territorialment equilibrat i sostenible, basat, entre altres fonaments, en la plena integració en la Societat de la Informació, alhora que reconeix el dret d'accés dels valencians i les valencianes a les noves tecnologies i que la Generalitat execute polítiques actives que impulsen la formació, les infraestructures i la seua utilització.
En concret, i de forma especial, l'article 67 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat, establix que l'administració de la Generalitat fomentarà l'accés de les persones amb discapacitat a les noves tecnologies i a la Societat de la Informació; mandat imperatiu que s'ha d'entendre i ser desplegat en el context que crea la llei sobre l'accessibilitat als sistemes de comunicació sensorial i d'ajudes tècniques destinades amb esta finalitat. Tot això, d'acord amb el principi general previst en l'article 4 -el principi d'igualtat d'oportunitats- mitjançant el qual es garantirà l'accés de les persones amb discapacitat als béns i recursos generals de la societat, si cal, a través de recursos complementaris i, en tot cas, eliminant tota forma de discriminació i limitació que siga aliena a la condició pròpia d'estes persones.
D'altra banda, un conjunt de normes de l'Estat avalen la necessitat de fer efectiva l'accessibilitat de les persones amb discapacitat a la informació proporcionada per estos mitjans electrònics, informàtics i telemàtics; en este sentit el Consell de Ministres, el dia 4 de novembre de 2005, va aprovar el pla AVANÇA, un dels eixos del Progra Enginy 2010 posat en marxa pel Govern per a impulsar l'I+D+i, amb l'objectiu de desplegar la Societat de la Informació i del Coneixement (SIC) a Espanya així com la convergència amb Europa i entre les comunitats autònomes. Igualment, l'esmentat pla s'orienta a aconseguir l'adequada utilització de les Tecnologies de la Informació i les Comunicacions (TIC) per a contribuir a l'èxit d'un model de creixement econòmic basat en l'increment de la competitivitat i la productivitat, la promoció de la igualtat social i territorial, així com la millora del benestar i de la qualitat de vida de la ciutadania.
En este conjunt normatiu cal destacar les previsions d'adaptació i l'impuls d'actuacions per a integrar les persones amb discapacitat de la Llei 34/2002, d'11 de juliol, de Servicis de la Societat de la Informació i del Comerç Electrònic i la Llei 59/2003, de 19 de desembre, de Firma Electrònica, dirigida a desplegar tecnologies i aplicacions per a les persones amb necessitats especials a fi d'afavorir el seu accés a la Societat de la Informació.
Així mateix, la promulgació de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat; de la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència; i, especialment, l'aprovació del Reial Decret 1494/2007, de 12 de novembre, pel qual s'aprova el Reglament sobre les condicions per a l'accés de les persones amb discapacitat a les tecnologies, productes i servicis relacionats amb la Societat de la Informació i els mitjans de comunicació, han suposat un pas més, igualment transcendental, cap a l'objectiu de garantir i fer efectiu el dret a la igualtat d'oportunitats de les persones amb discapacitat d'acord amb els articles 9.2, 10, 14 i 49 de la Constitució.
Finalment, l'aplicació de les Tecnologies de la Informació i la Comunicació per a eliminar les barreres que dificulten l'accés de les persones amb algun tipus de discapacitat a la Societat de la Informació i del Coneixement - amb l'objectiu d'acció consistent en la concessió d'ajudes a i per a les persones amb discapacitat, per a l'adquisició d'equips o programes orientats als diversos col·lectius de persones amb necessitats especials per a facilitar el seu accés als sistemes d'informació -, constituïx l'eix d'actuació sobre el qual es pretén continuar incidint a través de la present orde.
Amb estes mesures s'afavorix l'accessibilitat (entesa com la possibilitat de tindre accés a un recurs) alhora que es possibilita a les persones, amb problemes o sense de mobilitat o de percepció sensorial, que comprenguen un espai, s'hi integren i comuniquen els seus continguts.
Per tot això, la Conselleria de Justícia i Administracions Públiques convoca estes ajudes encaminades a possibilitar l'adquisició d'equips i tecnologia adequats per a facilitar la integració social de les persones amb discapacitat.
Així, doncs, en virtut de tot el susdit, d'acord amb el que establix la Llei 38/2003, de 17 de novembre, General de Subvencions i fent ús de les facultats que m'atorga l'article 28 de la Llei 5/1983, de 30 de desembre, del Consell, i a proposta de la Direcció General de Modernització,
ORDENE
Article 1. Objecte
Es convoquen ajudes econòmiques per a l'adquisició d'equips i tecnologia innovadora adequats per a facilitar l'accés a la Societat de la Informació de les persones amb algun tipus de discapacitat, a fi d'aconseguir la seua integració social, evitar la seua exclusió digital i millorar, amb això, la seua qualitat de vida.
Article 2. Característiques, modalitat, procediment de concessió i tipologia de les ajudes
1. Les persones a les quals s'adrecen les ajudes regulades i convocades a través de la present disposició no exercixen activitats econòmiques en les quals oferisquen béns o servicis al mercat, per la qual cosa no hi ha possibilitat alguna de falsejament de la competència. En conseqüència, de conformitat amb el que establix el Decret 147/2007, de 7 de setembre, del Consell, atés que no reunixen els requisits fixats en l'article 87 del Tractat Constitutiu de la Comunitat Europea les referides ajudes no precisen de la seua notificació o comunicació a la Comissió Europea.
2. Les ajudes que es convoquen a trevés de la present orde tenen la modalitat de subvenció, i podran sol·licitar-se per a l'adquisició dels equips i tecnologia específics dirigits a la integració social de les persones amb discapacitat en l'exercici 2009.
3. El procediment de concessió serà el de concurrència competitiva.
4. Les subvencions regulades a través d'esta orde s'inclouen dins de la tipologia d'intervenció per a la inserció social, la qual pretén les finalitats següents:
a) Integració laboral.
b) Integració social amb l'entorn.
c) Reforç del desplegament de l'autonomia personal.
Article 3. Classe de projectes i actuacions finançats
Els projectes i actuacions objecte de les ajudes se subsumiran en els tipues següents (per orde d'importància):
a) Equipament per a accedir a les telecomunicacions.
b) Equipament per a facilitar l'accés a l'ordinador o a Internet.
c) Equipament per a facilitar la comunicació augmentativa o alternativa.
d) Equipament per a facilitar el control de l'entorn.
Article 4. Àmbit subjectiu
Les ajudes regulades en la present orde s'adrecen a persones físiques exclusivament.
Les ajudes es destinaran a l'atenció de les persones físiques amb deficiències de caràcter motor, sensorial o psiquicointel·lectual a fi de facilitar el seu accés a la Societat de la Informació per mitjà de la seua introducció en l'ús de les noves tecnologies com a mitjà idoni per a aconseguir la seua inclusió social.
Article 5. Import de les ajudes
1. L'import global màxim destinat a esta convocatòria és de 99.701,73 euros, el 50% dels quals (49574,87 euros) provenen del finançament europeu corresponent al FEDER "Una manera de fer Europa" (mainstream) i l'altre 50% (49445,87 euros) provenen de la Generalitat.
2. Les ajudes econòmiques regulades en esta convocatòria es concediran a càrrec dels pressupostos de la Generalitat per a l'exercici 2009, aplicació econòmica 00.90.76.136.13.2, línia de subvenció T7081000, denominació "Accessibilitat a la Societat de la Informació".
3. La quantia màxima a adjudicar per cada sol·licitud no podrà ser en cap cas superior a l'import de la o les factures presentades.
4. Cada persona física sol·licitant no podrà resultar adjudicatària per import superior a la quantia de 2.500 euros.
Article 6. Exclusions i denegacions
1. Queden expressament exclosos d'estes ajudes els conceptes següents, que figuren relacionats a títol enunciatiu en l'annex 5:
a) Les obres de reforma de l'edifici o habitatge que es requerisquen per a la instal·lació o adaptació de l'equip objecte d'esta subvenció.
b) Els equipaments tecnològics convencionals (ordinadors, programari estàndard, mobiliari, etc.) que no incorporen cap adaptació per a les persones amb discapacitat.
c) L'adquisició d'equips realitzada amb data anterior a l'1 de gener de 2009.
2. Podrà ser motiu de denegació de l'ajuda sol·licitada, que la persona física sol·licitant, haguera incorregut en qualsevol de les circumstàncies o incompliments indicats en els articles 13 de la Llei 38/2003, de 17 de novembre, General de Subvencions i 47.9 del Text Refós de la Llei d'Hisenda Pública, respecte de les ajudes concedides en exercicis anteriors, sempre que estos incompliments o circumstàncies s'hagueren constatat per resolució ferma dictada prèvia la tramitació del corresponent procediment en el qual s'haja donat audiència a la persona interessada, i no hagueren transcorregut més de cinc anys des de la seua fermesa.
Article 7. Requisits
Les persones sol·licitants de les ajudes hauran de reunir, al final del termini de presentació d'instàncies, els requisits següents:
a) Reconeixement de la condició legal de minusvalidesa amb un grau igual o superior al 33%.
b) Existència de deficiències de caràcter motor, sensorial o psiquicointel·lectual en la persona sol·licitant que impedisquen o dificulten el seu accés a la Societat de la Informació, a l'eliminació o mitigació de les quals haurà de dirigir-se específicament la sol·licitud. En conseqüència, s'exclouran aquelles sol·licituds que suposen millores en la llar o edifici que no estiguen vinculades als impediments físics, sensorials o psiquicointel·lectuals assenyalats.
c) Idoneïtat d'allò que s'ha sol·licitat per a cobrir la necessitat que planteja la persona potencialment beneficiària.
d) Veïnatge en qualsevol municipi de la Comunitat Valenciana.
Article 8. Sol·licituds
1. Cada persona física interessada presentarà una única sol·licitud acompanyada de tantes fitxes com a productes o elements precise, amb un màxim de 3 per sol·licitant; la qual s'emplenarà d'acord amb els models que figuren en els annexos 1 i 1.1. Els citats annexos estaran disponibles per al seu ompliment tant en la pàgina web de la Generalitat: www.prop.gva.es com en www.accestic.gva.es, on, igualment, i sense perjuí d'altres vies informatives (com el telèfon d'informació administrativa 012), podrà consultar-se un manual dirigit a facilitar l'esmentada gestió amb indicacions a l'efecte.
2. La fitxa o fitxes, que s'han d'adjuntar-se a cada sol·licitud, hauran de respondre a una unitat lògica i han de satisfer per si mateixes una necessitat concreta.
3. Cada fitxa serà objecte d'una valoració independent, sense perjuí que l'administració es reserve la potestat d'unificar o disgregar les mateixes en funció del seu grau d'autonomia funcional.
Article 9. Lloc de presentació de sol·licituds
1. Les sol·licituds de subvenció junt amb la documentació requerida hauran de presentar-se, preferentment, en els registres que a continuació es relacionanen:
a) Registre General de la Conselleria de Justícia i Administracions Públiques (c/Sant Calze núm. 2. C.P.: 46612, València).
b) Registre de la Direcció Territorial de Justícia i Administracions Públiques - Alacant (Rambla Méndez Núñez, 41 - Torre de la Generalitat -; C.P.: 03577, Alacant).
c) Registre de la Direcció Territorial de Justícia i Administracions Públiques - Castelló (c/Major, 76 - Casa dels Caragols -; C.P.: 12384, Castelló de la Plana).
d) Registre auxiliar de la Conselleria de Benestar Social (c/Colón, 80; C.P.: 46649, València).
2. La preferència prevista en l'apartat anterior no impedix el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en virtut del qual les sol·licituds, escrits i comunicacions que els ciutadans i ciutadanes dirigisquen als òrgans de les Administracions Públiques podran presentar-se en els registres següents:
a) En els registres de qualsevol òrgan administratiu, que pertanga a l'administració general de l'Estat, a la de qualsevol administració de les Comunitats Autònomes, o a la d'alguna de les entitats que integren l'administració local si, en este últim cas, s'haguera subscrit l'oportú Conveni.
b) En les oficines de Correus, en la forma que reglamentàriament s'establisca.
c) En les representacions diplomàtiques o oficines consulars d'Espanya a l'estranger.
d) En qualsevol altre que establisquen les disposicions vigents.
3. Així mateix, la documentació referenciada en l'apartat anterior podrà presentar-se en qualsevol de les oficines PROP que figuren enumerades en l'annex 3.
Article 10. Termini de presentació de sol·licituds
El termini de presentació de sol·licituds serà de 20 dies naturals i s'iniciarà el seu còmput l'endemà de la publicació d'esta orde en el Diari Oficial de la Comunitat Valenciana.
Article 11. Documentació
1. Sol·licitud subscrita per la persona interessada o per qui legalment la represente, degudament omplida, segons el model oficial que figura en l'annex 1.
2. Les fitxes descriptives dels productes o elements que es volen sol·licitar -conforme a l'annex 1.1, junt amb dos pressupostos detallats subministrats per dues empreses distintes -concretant-se clarament l'import total, inclosos els tributs corresponents- i un informe explicatiu de les limitacions que es preten combatre amb els productes. Cada una de les fitxes presentades haurà de numerar-se i fer-se correspondre el cost del producte descrit amb el pressupost de menor quantia.
3. Fitxa de manteniment de tercers, d'acord amb el formulari que figura en l'annex 2, degudament firmada, la qual servirà per a acreditar la titularitat del compte bancari a través del qual la persona beneficiària vol percebre la subvenció.
4. Documentació específica que hauran d'aportar les persones físiques sol·licitants:
a) Còpia confrontada del DNI de la persona sol·licitant i de qui legalment la represente, o document equivalent segons les prescripcions legals. En este últim cas, haurà d'adjuntar-se la còpia confrontada del títol o del document en virtut del qual s'exercisca la representació legal de la persona sol·licitant llibre de família, resolució judicial, document públic notarial, certificat registral o document equivalent).
b) Còpia confrontada del certificat de minusvalidesa en què conste el diagnòstic i el seu grau.
c) Certificat d'empadronament de la persona sol·licitant.
5. En el cas que la sol·licitud presentada no reunisca els requisits establits en la present orde, l'administració requerirà a la persona interessada perquè els esmene en el termini improrrogable de 10 dies, indicant-li que, en el cas de no fer-ho, se la tindrà per desistida de la seua sol·licitud prèvia resolució a l'efecte, d'acord amb els articles 23 de la Llei 38/2003, de 17 de novembre, General de Subvencions i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 12. Instrucció
1. Rebudes les sol·licituds, la Direcció General de Modernització les valorarà, per això, podrà fer d'ofici totes aquelles actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
2. En qualsevol fase de la tramitació de l'expedient, a la vista de la documentació que es troba en l'expedeint de les obligacions que s'adquirixen per la concessió de l'ajuda, es podran demanar informes dels organismes i de les entitats que es crega oportú i efectuar les comprovacions necessàries sobre l'exactitud de tot això.
3. Els tràmits que hagen de ser omplits per les persones interessades en el curs del procediment, així com les seues relacions amb a l'administració, se substanciaran d'acord amb el que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 13. Valoració
1. Per a la valoració i concessió de les ajudes previstes en la present orde, la Direcció General de Modernització atendrà als criteris de valoració i adjudicació de subvencions especificats en l'article 14, a la planificació i racionalització dels recursos, així com a les limitacions pressupostàries.
2. A fi d'avaluar cada sol·licitud, es crearà una Comissió de Valoració integrada pels membres següents:
- President: el director general de Modernització.
- 4 vocals:
- El cap d'Àrea de Telecomunicacions i Societat de la Informació.
- El cap de Servici d'Infraestructures d'Atenció al Ciutadà.
- Un tècnic d'organització i mètodes.
- Un tècnic assessor de la Direcció General.
- Un secretari o secretària triat d'entre els vocals.
3. La comissió avaluadora adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 14. Criteris de valoració i d'adjudicació de les subvencions
1. Els criteris generals que, d'acord amb allò que s'ha exposat en l'annex 4, es prendran en consideració per a l'avaluació de les fitxes són:
a) Adequació de recursos materials i suports tècnics sol·licitats als objectius que es pretenen.
b) Adequació del cost de les actuacions o de l'equipament.
c) Grau de minusvalidesa de la persona sol·licitant.
d) Grau de necessitat que la persona sol·licitant plantege per a la millora de les condicions de vida per mitjà de la utilització de les noves tecnologies.
e) Caràcter innovador de l'equipament sol·licitat, des del punt de vista conceptual i tecnològic.
f) Justificació de la necessitat d'ajuda tècnica, en el sentit que no haja de ser dispensada per l'ocupador, el sistema sanitari o l'educatiu; s'atorgarà prioritat a aquelles que siguen necessàries per a la vida diària o el treball. Es valorarà que el producte sol·licitat no dispose d'alternatives o que estes resulten de difícil disponibilitat.
2. La puntuació que corresponga a cada fitxa adjunta a la sol·licitud s'obtindrà a partir de la suma dels punts que s'hagen assignat per aplicació dels criteris establits en l'apartat precedent d'este article. La ponderació dels dits criteris s'establirà conforme al barem que consta com a annex 4.
3. Les fitxes presentades s'ordenaran en funció de la puntuació obtinguda de major a menor; a la fitxa millor valorada li correspondrà una ajuda igual a la sol·licitada, amb el límit de l'import que, preveu l'article 5 d'esta orde. De la mateixa manera descrita, s'assignarà el romanent que, si fa el cas, quedarà disponible per a la segona fitxa i, de la mateixa manera es procedirà successivament segons l'orde establit.
Article 15. Resolució
1. Les sol·licituds d'ajudes objecte d'esta convocatòria les resoldrà la consellera de Justícia i Administracions Públiques, en el termini de tres mesos des de la data d'entrada d'estes en l'òrgan competent per a la seua tramitació.
2. Transcorregut el termini màxim sense haver-se publicat resolució expressa, haurà d'entendre's desestimada la sol·licitud formulada, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost dels equips que ha d'adquirir la persona física beneficiària.
4. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
5. Així mateix, la concessió d'una subvenció, a l'empara d'esta orde, no comportarà cap obligació per a esta Conselleria de convocar subvencions en exercicis posteriors.
6. La resolució d'adjudicació de les presents ajudes serà publicada en el Diari Oficial de la Comunitat Valenciana i, a més dels continguts prescrits en l'article 25 de la Llei 38/2003, de 17 de novembre, General de Subvencions, relacionarà, amb la puntuació obtinguda, totes aquelles sol·licituds que, complint tots els requisits, hagen sigut desestimades per ultrapassar la quantia màxima del crèdit fixat en la convocatòria. Dita relació possibilitarà la realització de noves concessions, seguint l'orde de puntuació que resulte, davant d'eventuals renúncies o altres incidències i sempre que la persona potencialment beneficiària accepte expressament esta opció en el termini de 10 dies hàbils que es concedirà a l'efecte. L'esmentada relació de sol·licituds tindrà caràcter provisional i adquirirà caràcter definitiu transcorreguts 10 dies hàbils des de la seua publicació sense que s'hagen presentat al·legacions.
Article 16. Recursos
1. Les resolucions que es dicten en virtut de la present convocatòria esgoten la via administrativa i contra les quals podrà interposar-se recurs potestatiu de reposició en el termini d'un mes a comptar des de l'endemà de la seua notificació.
2. Davant de la desestimació per silenci administratiu de la sol·licitud podrà interposar-se contra l'acte presumpte idèntic recurs a l'esmentat en l'apartat anterior, en el termini de tres mesos a comptar des de l'endemà al dia d'acabament del termini per a dictar i notificar la resolució expressa que s'indica en article 15 de la present orde.
3. Tot això sense perjuí que, en ambdós supòsits, la persona interessada puga interposar, directament, recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora de dita jurisdicció o qualsevol altre recurs que estime procedent.
Article 17. Sistema i forma de pagament de les subvencions
1. L'obligació de pagament es contraurà contra la presentació de factures reglamentàries segons la normativa vigent (Reial Decret 1496/2003, de 28 de novembre, pel qual s'aprova el reglament pel qual es regulen les obligacions de facturació i es modifica el reglament de l'Impost sobre el Valor Afegit, BOE núm. 286, 29.11.2003).
2. El pagament de l'ajuda concedida s'efectuaraà mitjançant transferència, després de la presentació per part de la persona beneficiària, de la documentació a què es referix l'article 19 de la present orde.
Article 18. Obligacions de les persones físiques beneficiàries
1. Les persones beneficiàries estaran subjectes a les obligacions generals derivades de la normativa vigent sobre ajudes o subvencions públiques i, en particular, a qui fa referència l'article 14 de la Llei 38/2003, de 17 de novembre, General de Subvencions.
2. En concret, totes les persones físiques beneficiàries d'estes ajudes queden obligades a:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Acreditar davant de la Conselleria de Justícia i Administracions Públiques el compliment dels requisits i condicions, així com la realització de l'activitat i el compliment de la finalitat que determinen la concessió o el gaudi de la subvenció.
c) Sotmetre's a les actuacions de comprovació a efectuar per la Direcció General de Modernització, així com a qualssevol altres de control financer que puga realitzar la Intervenció de la Generalitat i aportat aquella informació que els siga requerida en l'exercici de les actuacions anteriors.
d) Comunicar a la Direcció General de Modernització l'obtenció d'altres subvencions, ajudes, ingressos o recursos l'objecte de la qual finançat siga idèntic al d'esta subvenció. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Les obligacions establides amb caràcter general en l'art. 31.4 de la Llei 38/2003, de 17 de novembre, General de Subvencions.
f) Justificar la realització de l'adquisició dels equips o elements subvencionats en el termini comprés entre la data en què es publique o esdevinga definitiva la llista de persones adjudicatàries de la subvenció i el dia 31 d'octubre de 2009 (ambdós inclosos).
3. Les persones físiques beneficiàries de la subvenció, estan exemptes de l'obligació d'acreditar el fet de trobar-se al corrent de les obligacions tributàries i davant la Seguretat Social. Dita exempció, es fonamenta en el que disposa l'apartat segon in fine de la Resolució de la Secretaria General del Ministeri d'Economia i Hisenda de 28 d'abril de 1986, per raó de la seua naturalesa, de conformitat amb el que establix l'apartat 7 de l'article 3 de l'Orde de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de subvencions l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana.
Article 19. Sistema de justificació de les subvencions
La justificació total presentada per l'adjudicatari o adjudicatària haurà de ser, com a mínim, igual a la despesa total estimada de l'equip objecte de la subvenció i no podrna ser compensades entre si les quantitats subvencionades per conceptes diferents.
En totes les activitats i resultats objecte d'esta orde caldrà incloure i citar la Conselleria de Justícia i Administracions Públiques de la Generalitat, així com també, s'haurà de publicitar el finançament de la Comissió Europea a través del FEDER.
Com a referència per al compliment de les obligacions d'informació i comunicació indicades, es podrà acudir a la guia pràctica de comunicació relacionada amb els fons estructurals 2000-2006 de la Unió Europea - disponible en la pàgina web
http://www.gva.es/c\_economia/web/hacienda/organos/dge/Guia\_practica\_comunicacion.pdf- o la que la substituïsca per al període 2007-2013 (Programa Operatiu de la Comunitat Valenciana 2007-2013), així com a les indicacions contingudes en el document "Informació i publicitat en el POICV 2000-2006: Pla d'Accions d'Informació i Publicitat i Manual d'Ajuda al Beneficiari Final", disponible en la pàgina web : http://www.gva.es/c\_economia/web/hacineda/organos/dge/plan\_y\_manual\_de\_informacion\_y\_publicidad\_del\_POICV\_2000-20762.pdf, y en el "Manual d'Identitat Visual Corporativa de la Generalitat", disponible en http://pf.gva.es/cidja/manualivc/portalmic.htm
Article 20. Documentació justificativa a presentar per la persona beneficiària
Les persones, físiques beneficiàries presentaran les factures reglamentàries junt amb les seues còpies. Dites còpies seran confrontades en el registre d'entrada on es presente l'escrit sol·licitant el pagament i la factura original serà tornada a la persona beneficiària.
Article 21. Termini de presentació de la justificació de les subvencions
1. El termini de màxim de presentació de la justificació acabarà el dia 15 de novembre de 2009.
2. Excepcionalment, la Direcció General de Modernització podrà admetre que la documentació acreditativa de la correcta realització de l'activitat subvencionada es presente fora del termini establit en la present convocatòria, sempre que el retard obeïsca a causes degudament justificades en l'expedient i no imputables a les persones físiques beneficiàries de la subvenció.
Article 22. Desistiment sense efecte, minoració i reintegrament
1. Es podrà dictar una resolució de desistiment sense efecte o minoració i, en tot cas, de reintegrament de les quantitats percebudes amb la corresponent exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
2. La resolució de desistiment sense efecte, a través de la qual es declare la pèrdua del dret a la subvenció concedida, es dictarà previ requeriment d'esmena a la persona adjudicatària pel termini improrrogable de 15 dies hàbils.
3. El procediment s'iniciarà d'ofici, com a conseqüència de la iniciativa pròpia de l'òrgan competent o en virtut d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria o de la formulació d'una denúncia.
4. En la tramitació del procediment es garantirà, en tot cas, el dret de les persones interessades a l'audiència.
5. El termini màxim per a resoldre serà de tres mesos des del moment que siga incoat l'expedient de desistiment sense efectes o de minoració.
6. Les quantitats que es reintegren tindran la consideració d'ingrés de dret públic, als efectes del procediment aplicable per a la cobrança.
Article 23. Reintegrament de quantitats percebudes
1. El reintegrament de les quantitats percebudes i l'exigència del corresponent interés de demora des del moment del pagament de l'ajuda -d'acord amb el que establix l'article 37 de la Llei 38/2003, de 17 de novembre, General de Subvencions-, correspondrà en els supòsits següents d'incompliment de les condicions imposades amb motiu de la concessió de la subvenció:
a) Obtenció de la subvenció falsejant les condicions requerides per a això o ocultant aquelles que ho hagueren impedit.
b) Incompliment total o parcial de l'objectiu, de l'activitat, del projecte o la no adopció del comportament que fonamenten la concessió de la subvenció.
c) Incompliment de l'obligació de justificació o justificació insuficient.
d) Incompliment de l'obligació d'adoptar les mesures de difusió contingudes en l'article 18.3.g) de la present orde.
e) Incompliment de les obligacions imposades per l'administració a les persones beneficiàries, així com dels compromisos adquirits per estes, amb motiu de la concessió de la subvenció, sempre que afecten o es referisquen a la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
f) L'adopció, en virtut del que establixen els articles 97 a 89 del Tractat de la Unió Europea, d'una decisió de la qual es derive una necessitat de reintegrament.
2. En el cas que el compliment de la persona beneficiària s'aproxime de manera significativa al compliment total i esta acredite una actuació inequívocament tendent a la satisfacció dels seus compromisos, la quantitat a reintegrar estarà determinada segons el principi de proporcionalitat, d'acord amb l'exigència continguda en el paràgraf n) de l'apartat 3 de l'article 17 de Llei 38/2003, de 17 de novembre, General de Subvencions.
3. Igualment, en el supòsit de concurrència de subvencions o un altre tipus d'ingrés, quan l'ajuda principal siga de la Generalitat procedirà el reintegrament de l'excés obtingut sobre el cost de l'activitat exercida.
DISPOSICIONS ADDICIONALS
Primera
Els aspectes regulats en la present orde s'aplicaran sense perjuí del conjunt de normes que regulen l'administració de la Generalitat, especialment en matèria pressupostària.
Segona
De conformitat amb el que establix la Llei Orgànica 15/1999, de 13 de desembre, de Protecció de Dades de Caràcter Personal, les dades personals de les persones sol·licitants arreplegades en el transcurs del present procediment de concurrència competitiva, seran inclosos en un fitxer automatitzat titularitat de la Direcció General de Modernització, amb domicili al carrer Colón, 66, CP. 46060 València (Espanya), la finalitat del qual serà resoldre la concessió de les ajudes dirigides a facilitar l'accés a la Societat de la Informació de les Persones amb Discapacitat.
DISPOSICIONS FINALS
Primera
El director general de Modernització queda autoritzat a dictar aquelles instruccions que calguen per al desplegament de la present orde.
Segona
La present orde entrarà en vigor l'endemà de la seua publicació en el Diari Oficial de la Comunitat Valenciana.
Tercera
Contra les bases de la present convocatòria es podrà interposar, potestativament, recurs de reposició davant del mateix òrgan que les ha dictat, en el termini d'un mes comptat des de l'endemà a la seua publicació; o bé, directament, recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos a comptar des de l'endemà a la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciós Administrativa, sense perjuí de la possibilitat d'interposar qualsevol altre que s'estime adequat.
València, 28 de juliol de 2009
La consellera de Justícia i Administraciones Públiques,
PAULA SÁNCHEZ DE LEÓN GUARDIOLA